Ja valmista tuli 29.8.2019 JAh

Piipahdin tänään Tenavakallion päiväkodissa. Se on toinen Innovatiiviset oppimisympäristöt- hankkeemme muutoskohteista. Astuessani sisään aistin innostuneen ja tyytyväisen ilmapiirin. oppimisympäristössä tehdyt muutokset ovat osoittautuneet onnistuneiksi. Mitä siis tehtiin ja mitä siitä seurasi?

Arkkitehti Leena Joki-Korpela suunnitteli muutokset yhdessä päiväkodin henkilöstön kanssa ja Rauman tilapalvelut toteutti muutokset. Tavoitteena oli saada toimivampaa, monikäyttöisempää ja toisaalta rauhallisempaa tilaa lasten leikeille ja muulle toiminnalle. Kahdesta ryhmätilasta purettiin vanha epätarkoituksenmukainen, koko yhden seinän pituinen laatikosto. Sen tilalle suunniteltiin taso, jossa yhdistyvät niin henkilökunnan työpiste kuin lasten toimintaan (esim. ruuan esillepano ja ruuan noutaminen tai yksilöllinen työskentely) ja erilaisten toimintavälineiden säilytykseen liittyvä taso. Tason alla olevat säilyttimet on varustettu pyörillä, joten niiden siirtäminen paikasta toiseen on helppoa. Samoin niillä voidaan jakaa tilaa siten, että syntyy rauhallisia soppia erilaisille leikeille tai toiminnoille. Lisäksi henkilöstön työpisteen siirtyminen kyseiselle tasolle vapautti lattiatilaa lasten leikeille ja sohvaryhmän uudelleen sijoittelulle, kun paljon tilaa vieneestä aikuisten työpöydästä voitiin luopua.

Myös eteistiloissa tehtiin muutoksia. Tilaa avarrettiin poistamalla eteistilaa jakava ovi ja näin saatiin tilaa lasten sadevarusteille ja saappaille, jotka aikaisemmin olivat vieneet tilaa eteiskäytävältä. Näin käytävälle muodostui uusi paikka lasten leikeille tai muulle toiminnalle. Juuri tänään siihen oli rakennettu maja uusista liikuteltavista ”pikkusohvista”, joita lapset kykenevät itse siirtämään ja järjestelemään mielensä mukaisesti.

Ja entä henkilöstö, joka on päässyt vaikuttamaan muutokseen. Heistä huokui innostus ja uusien asioiden kokeilunhalu. Muutos oppimisympäristössä on saanut aikaan muutosta toiminnassa. On syntynyt uusia ideoita, joita on pantu käytäntöön. Lasten toimintaa on dokumentoitu pedagogiselle elämysseinälle kaikkien nähtäville. Työskentely pienryhmissä on lisääntynyt uuden tilajärjestelyn myötä. Lepohetkelle ja ruokailuun on tehty uusia järjestelyjä. Lasten omatoimisuus ja osallisuus on lisääntynyt, koska säilyttimissä olevat toimintavälineet ja materiaalit ovat esillä ja helposti saatavilla ja niitä voidaan käyttää vaihtelevasti eri tiloissa säilyttimien siirreltävyyden vuoksi.

Lisäksi eteistiloissa tehty muutos on poikimassa kehittely-yhteistyötä eteiskalusteiden toimittajan Monenan kanssa. Suunnitteilla on kaluste, jossa säilytettäisiin lasten kurakintaita ja Tenavakallion päiväkoti pääsisi pilotoimaan kyseisen kalusteen prototyyppiä. Ehkäpä kyseinen kurakinnas-kaluste päätyy lopuksi muihinkin Suomen päiväkoteihin. Aika näyttää!